Rassie: Bokke wou hoop skep met WêreldbekerDie Springbokke vier Cheslin Kolbe se briljante drie. (Foto: APA) Rassie Erasmus, afrigter van die Springbok-rugbyspan, sê die Bokke wou vir Suid-Afrika hoop bring. “Ons het begin praat oor wat ‘druk’ vir ons beteken en vir mekaar gesê ‘druk’ is wanneer jy nie ŉ werk het nie of wanneer een van jou geliefdes vermoor word,” het Erasmus Saterdag ná Suid-Afrika se oorwinning oor Engeland in die Wêreldbeker-eindstryd gesê. Suid-Afrika het Engeland met 32-12 geklop. Erasmus het Saterdag ná die wedstryd met joernaliste gesels oor hoe die span die Wêreldbeker aangepak het. “In Suid-Afrika is daar baie probleme wat druk veroorsaak en rugby behoort nie ook druk op ŉ mens te plaas nie. Dit behoort vir mense hoop te gee.” het Erasmus gesê. “Ons het daaroor begin praat dat ons die voorreg het om vir mense hoop te gee, eerder as ŉ las om hoop te skep.” Erasmus sê hoop is nie om te praat oor hoop of ŉ mooi boodskap op Twitter te plaas nie. “Hoop is wanneer jy goed speel en mense na die wedstryd kyk terwyl hulle braai en goed voel na die tyd. Maak nie saak wat jou politieke of geloofsoortuigings is nie. Vir daardie 80 minute stem almal saam oor iets, waar hulle gewoonlik van mekaar verskil. “Ons het begin glo dat dit ons voorreg is om vir Suid-Afrikaners hierdie hoop te bring. Die oomblik wat jy dit só sien, begin jy soontoe werk en dit is hoe ons hierdie Wêreldbeker aangepak het,” het Erasmus gesê, Hy en Springbok-kaptein Siya Kolisi het Suid-Afrikaners Saterdag bedank vir hul ondersteuning.